CELEX: 32022R0663
Language: sk
Date: 2022-04-21 00:00:00
Title: Vykonávacie nariadenie Komisie (EÚ) 2022/663 z 21. apríla 2022, ktorým sa mení vykonávacie nariadenie (EÚ) 2020/761, pokiaľ ide o colnú kvótu na hovädzie mäso vysokej kvality z Paraguaja

22.4.2022   
               
               
                  SK
               
               
                  Úradný vestník Európskej únie
               
               
                  L 121/9
               
            
         VYKONÁVACIE NARIADENIE KOMISIE (EÚ) 2022/663
         z 21. apríla 2022,
         ktorým sa mení vykonávacie nariadenie (EÚ) 2020/761, pokiaľ ide o colnú kvótu na hovädzie mäso vysokej kvality z Paraguaja
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 187 prvý odsek písmeno a),
         keďže:
         
                     (1)
                  
                  
                     Vykonávacím nariadením Komisie (EÚ) 2020/761 (2) sa stanovujú pravidlá správy dovozných a vývozných colných kvót na poľnohospodárske výrobky spravovaných v systéme dovozných a vývozných licencií, nahrádza a zrušuje sa určitý počet aktov, ktorými sa tieto kvóty otvorili, a stanovujú sa v ňom osobitné pravidlá.
                  
               
                     (2)
                  
                  
                     Únia a Spojené kráľovstvo Veľkej Británie a Severného Írska (ďalej len „Spojené kráľovstvo“) po vystúpení Spojeného kráľovstva z Únie oznámili ostatným členom Svetovej obchodnej organizácie (ďalej len „WTO“), že ich súčasné úrovne prístupu na trhy zostanú zachované tak, že si Únia a Spojené kráľovstvo proporčne rozdelia colné kvóty Únie. Metodika uvedeného rozdelenia, ako aj nové objemy pre EÚ27, sú stanovené v nariadení Európskeho parlamentu a Rady (EÚ) 2019/216 (3).
                  
               
                     (3)
                  
                  
                     Avšak Colné kvóty Únie ktoré nie sú súčasťou listiny WTO pre Úniu, nemali byť rozdelené.
                  
               
                     (4)
                  
                  
                     Napriek tomu dovozná colná kvóta vo výške 1 000 ton, otvorená na základe nariadenia Rady (ES) č. 1149/2002 (4) a vyjadrená ako hmotnosť výrobku, z vysokokvalitného čerstvého, chladeného alebo mrazeného hovädzieho mäsa, ktorá nie je súčasťou listiny WTO pre Úniu, bola nariadením (EÚ) 2019/216 nesprávne rozdelená. Jej objem bol chybne znížený s uplatňovaním od 1. januára 2021.
                  
               
                     (5)
                  
                  
                     Nariadením Európskeho parlamentu a Rady (EÚ) 2022/111 (5) sa zmenila časť A prílohy k nariadeniu (EÚ) 2019/216 vypustením riadku týkajúceho sa colnej kvóty na mäso vysokej kvality z hovädzieho dobytka, čerstvé, chladené alebo mrazené, pochádzajúce z Paraguaja, zo zoznamu rozdelených kvót.
                  
               
                     (6)
                  
                  
                     Vo vykonávacom nariadení (EÚ) 2020/761 treba obnoviť pôvodné množstvo colnej kvóty pre hovädzie mäso vysokej kvality z Paraguaja s poradovým číslom 09.4455.
                  
               
                     (7)
                  
                  
                     Vykonávacie nariadenie (EÚ) 2020/761 by sa preto malo zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
                  
               PRIJALA TOTO NARIADENIE:
         
            Článok 1
            Príloha VIII k vykonávaciemu nariadeniu (EÚ) 2020/761 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 21. apríla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Vykonávacie nariadenie Komisie (EÚ) 2020/761 zo 17. decembra 2019, ktorým sa stanovujú pravidlá uplatňovania nariadení Európskeho parlamentu a Rady (EÚ) č. 1306/2013, (EÚ) č. 1308/2013 a (EÚ) č. 510/2014, pokiaľ ide o systém správy colných kvót na základe licencií (Ú. v. EÚ L 185, 12.6.2020, s. 24).
         
            (3)  Nariadenie Európskeho parlamentu a Rady (EÚ) 2019/216 z 30. januára 2019 o proporčnom rozdelení colných kvót uvedených v listine WTO pre Úniu po vystúpení Spojeného kráľovstva z Únie a o zmene nariadenia Rady (ES) č. 32/2000 (Ú. v. EÚ L 38, 8.2.2019, s. 1).
         
            (4)  Nariadenie Rady (ES) č. 1149/2002 z 27. júna 2002, ktorým sa pripúšťa autonómna colná kvóta na dovoz vysokokvalitného hovädzieho mäsa (Ú. v. ES L 170, 29.6.2002, s. 13).
         
            (5)  Nariadenie Európskeho parlamentu a Rady (EÚ) 2022/111 z 25. januára 2022, ktorým sa mení nariadenie (EÚ) 2019/216, v oblasti colných kvót Únie na hovädzie mäso vysokej kvality z Paraguaja (Ú. v. EÚ L 19, 28.1.2022, s. 1).
      
      
         
            PRÍLOHA
            V prílohe VIII k vykonávaciemu nariadeniu (EÚ) 2020/761 sa riadok „Množstvo v kg“ v tabuľke pri colnej kvóte s poradovým číslom 09.4455 nahrádza takto:
            
               
                           „Množstvo v kg
                           
                        
                        
                           1 000 000  kg vykosteného mäsa“